# 312 aC

El 312 aC va ser un any del calendari romà. prejulià. A la República i a l'Imperi Romà es coneixia com l'Any del consolat de Valeri Màxim i Mus (o també any 442 ab urbe condita o de la Fundació de Roma). La denominació «312 aC» per a aquest any s'ha emprat des de l'edat mitjana, quan el calendari Anno Domini va ser el mètode prevalent a Europa per a anomenar els anys.

## Esdeveniments
### Antiga Grècia. Els diàdocs

* Ptolemeu I Soter envaeix la Celesíria i s'enfronta amb Demetri Poliorceta, fill d'Antígon Monoftalm, prop de Gaza. Els egipcis, entre els quals hi havia Seleuc, guanyen la batalla i Demetri ha d'evacuar Celesíria i Fenícia. Seleuc amb una petita força es presenta a Babilònia, on tenia molts amics i havia comprat moltes lleialtats i no té gaire feina en dominar altra vegada la satrapia. Demetri aconsegueix aturar l'avenç dels egipcis derrotant el general Cilles, i Antígon avança cap a la zona amb reforços. Ptolemeu es retira cap Egipte i es prepara per a la defensa, però Antígon no el segueix i consolida el seu domini a les zones conquerides.
* Ptolemeu I Soter ataca Xipre i ocupa algunes ciutats-estat, entre elles Cícion, i mata als seus reis, que conspiraven contra ell.
* Antígon Monoftal fracassa en el seu intent de capturar la ciutat de Petra.

### Antiga Roma

* Aquest any són elegits cònsols Marc Valeri Màxim i Publi Deci Mus.
* Publi Deci Mus es queda a Roma per una malaltia, mentre el seu col·lega dirigeix la guerra contra els samnites. Aureli Víctor diu que va guanyar un triomf sobre el samnites i va dedicar el botí a Ceres, però una inscripció que ho confirmaria sembla que podria ser una falsificació.
* Gai Sulpici Llong és nomenat dictador pel senat per dirigir la guerra contra els etruscs.
* Gai Juni Bubulc Brut és nomenat magister equitum del dictador Gai Sulpici Llong segons els Fasti Capitolini, i no dictador, com l'anomena per error Titus Livi.
* S'estableix una colònia de dret llatí a Interamna Lirinas, a la riba nord del riu Liris, i una altra a Casinum, per defensar la vall del riu contra els atacs dels samnites.
* Construcció del primer aqüeducte romà (Aqua Appia) pels censors Appi Claudi Cec, conegut també per la construcció de la Via Àpia durant la seva censura, i Gai Plauci Venox

### Xina

* Victòria de l'Estat de Qin a la Xina enfront de les tropes de Zhou, i decapiten 80.000 homes

## Necrològiques

* Abdalònim, rei de Sidó. Diodor de Sicília l'anomena Ballonimus, i diu que va ser rei de Tir, i no de Sidó.

## Referències

* ↑ Funegan, Jack (et al.). Chronos, kairos, Christos : nativity and chronological studies. Winona Lake [IN]: Eisenbrauns, 1989, p. 115. ISBN 9780931464508.
* ↑ Diodor de Sicília. Biblioteca històrica, XIX, 80-85
* ↑ Diodor de Sicília. Biblioteca històrica, XIX, 90-93
* ↑ Diodor de Sicília. Biblioteca històrica, XIX, 97
* ↑ Titus Livi. Ab Urbe Condita, IX, 29
* ↑ Titus Livi, Ab Urbe Condita, IX, 29
* ↑ Sext Aureli Víctor, De viris illustribus Romae, 27
* ↑ Smit, William (ed.). «Longus, Sulpicius». A Dictionary of Greek and Roman biography and mythology. [Consulta: 26 febrer 2024].
* ↑ Titus Livi. Ab Urbe Condita, IX, 28
* ↑ Villalba i Varneda, Pere. Roma a través dels historiadors clàssics. Univ. Autònoma de Barcelona, 1996, p.149. ISBN 8449006996.
* ↑ Marvin C. Whiting, Imperial Chinese Military History : 8000 Bc - 1912 Ad, iUniverse, 2002
* ↑ Justí. Historiarum Philippicarum, XI, 10
* ↑ Diodor de Sicília. Biblioteca històrica, XVI, 46